In nomine sancte et individue Trinitatis. Amen. W[illelmus], divina favente clementia, rex Silicie, ducatus Apulie et principatus Capue. Majestati nostre debetur et nostris videtur proprie titulis inherere, Christi ecclesias non solum pio regimine gubernare, verum etiam necessitatibus earumdem misericorditer subvenire et largitionis nostre munificentiam gratius inpertiri. Cedit siquidem ad regnantium gloriam, si Deo dicatis locis ultro provideant, et earum indigentias caritatis affectu suffragiis studeant salutaribus elevare. Hinc est igitur quod dum tu Bona, devota et fidelis nostra, mater Gualterii, venerabilis Panormitani archiepiscopi, et Bartholomei, venerabilis Agrigentini electi, dilectissimorum fidelium et familiarium nostrorum, majestati nostre sepius supplicares pro ecclesia Sancte Marie, que sita est in territorio Montis Majoris, subjecta Cluniacensi ecclesie, ut ad ipsius sustentationem ecclesie de terris consuleremus, devotionem honestatis tue benignius intuentes, preces tuas clementer admisimus et pietatis studio predicte duximus ecclesie consulendum. Liberalitatis ergo nostre gratia commoniti, tum divine miserationis intuitu, cujus providentia regimur et regnamus, tum supplicationum tuarum instantia, concessimus predicte ecclesie Sancte Marie de Monte Majori in divisis et tenimento Caccabi terram quinquaginta seminum modios capientem, juxta quod continetur in divisis, quas de predicta terra Goffridus de Centurbio et Gaytus Bulcasseni, magistri duane nostre de secretis, nostra fecerunt auctoritate muniti; per quorum manus supradicte ecclesie tradi et assignari jussimus terram ipsam perpetuo possidendam, ut suo deinceps usui proficiat, et ipsius sustentationi ecclesie debeat jugiter deservire. Ad istius autem concessionis et munificentie nostre confirmationem et stabile firmamentum, presens privilegium per manus Bartholomei, notarii nostri, scribi et bulla plumbea nostro tipario inpressa bullari precepimus, anno, mense et indictione subscriptis. Data in urbe felici Panormi, per manus Gualterii, venerabilis Panormitani archiepiscopi, et Mathei, regii vicecancellarii, et Bartholomei, venerabilis Agrigentini electi, regiorum familiarium. Anno Dominice incarnationis millesimo centesimo septuagesimo tercio, mense novembris, indictionis sexte, regni vero ejusdem domini nostri W[illelmi], Dei gratia excellentissimi atque invictissimi regis Sicilie, ducatus Apulie, et principatus Capue, anno septimo feliciter. Amen.